
Sülysáp Város Önkormányzata

Polgármesterétől
2241 Sülysáp, Szent István tér 1.

Telefon, fax: (06-29) 435-001, (06-29) 435-003

NYILVÁNOS

Szám: 9114-…/2014
Előterjesztést készítette: Tóth Krisztina jegyző
Előterjesztés elkészítésének időpontja: 2014. december 10.
Előterjesztést véleményezi: HSZB
Döntés módja: nyílt szavazás, minősített szótöbbség
Melléklet: Rendelettervezet (ET-hez csatolva)
E L Ő T E R J E S Z T É S

Sülysáp Város Önkormányzata Képviselő-testületének

2014. december 18-án tartandó munkaterv szerinti ülésére

4. napirendhez

Tárgy: Rendelettervezet a Sülysáp Környéki Szociális Társulás által biztosított személyes gondoskodást nyújtó alapellátásokról 
Tisztelt Képviselő-testület!
Önkormányzatunk a kötelező alapellátások közül a házi segítségnyújtást, a családsegítést és a gyermekjóléti szolgáltatást a Sülysáp Környéki Szociális Társuláson, illetőleg a fenntartásában működő Sülysáp Környéki Szociális Szolgáltatón keresztül biztosítja.

A szociális igazgatásról és szociális ellátásokról szóló 1993. évi III. törvény (a továbbiakban: Sztv.) 92. § (1) b) pontja értelmében a személyes gondoskodást nyújtó ellátásokról, azok igénybevételéről, valamint a fizetendő térítési díjakról, ha a fenntartó önkormányzati társulás, akkor a társulási megállapodásban erre kijelölt települési önkormányzat a társulási megállapodásban meghatározottak szerint rendeletet alkot.
A Társulási Megállapodás 5.2. pontjában Sülysáp Város Önkormányzata került kijelölésre rendeletalkotásra.
A jogalkotásról szóló 2010. évi CXXX. törvény 5. § (1a) bekezdése szerint ilyen esetben a rendelet megalkotásához a társulásban résztvevő helyi önkormányzat képviselőtestületének hozzájárulása szükséges.
Mindezek alapján mellékelten előterjesztem a rendelettervezetet szíves előzetes jóváhagyásra, azzal, hogy a rendelet érdemi megalkotására egy későbbi ülés alkalmával, a rendeletnek a többi tagönkormányzat általi jóváhagyását követően kerül sor.
…/2014. (IX. 18.) ÖKT határozati javaslat

Sülysáp Város Önkormányzatának Képviselő-testülete 
1./ a szociális igazgatásról és szociális ellátásokról szóló 1993. évi III. törvény 92. § (1) b) pontja és a Társulási Megállapodás 5.2. pontja alapján kapott felhatalmazással és feladatkörében a Sülysáp Környéki Szociális Társulás által biztosított személyes gondoskodást nyújtó alapellátásokról szóló rendelet tervezetét jóváhagyja, egyúttal

2./ a jogalkotásról szóló 2010. évi CXXX. törvény 5. § (1a) bekezdésére tekintettel megkeresi a Sülysáp Környéki Szociális Társulás tagönkormányzatait, hogy járuljanak hozzá a rendelet megalkotásához.

Határidő: azonnal
Felelős: polgármester

Sülysáp, 2014. december 10.

Horinka László s.k.


polgármester
MELLÉKLET
Sülysáp Város Önkormányzata Képviselő-testületének 
…/2015. (...) önkormányzati rendelete
a Sülysáp Környéki Szociális Társulás által biztosított személyes gondoskodást nyújtó alapellátásokról
Sülysáp Város Önkormányzatának Képviselő-testülete az Alaptörvény 32. cikk (2) bekezdésével, a Magyarország helyi önkormányzatairól szóló 2011. évi CLXXXIX. törvény 13. § (1) 8. pontjával, a jogalkotásról szóló 2010. évi CXXX. törvény 5. § (1a) bekezdésével, a szociális igazgatásról és szociális ellátásokról szóló 1993. évi III. törvény 92. § (1) b) pontjával és (2) bekezdésével, a gyermekek védelméről és a gyámügyi igazgatásról szóló 1997. évi XXXI. törvény 29. § (3) bekezdésével keletkeztetett felhatalmazás alapján, Dány Község Önkormányzata, Kóka Község Önkormányzata, Mende Község Önkormányzata, Szentlőrinckáta Község Önkormányzata, Tóalmás Község Önkormányzata, Úri Község Önkormányzata és Valkó Nagyközség Önkormányzata Képviselő-testületének hozzájárulásával a következőket rendeli el:
1. A rendelet hatálya
1. §

(1) Személyi hatály: a rendelet hatálya a szociális igazgatásról és a szociális ellátásokról szóló 1993. évi III. törvény (a továbbiakban: Sztv.) 3. §-ában, valamint a gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 4. §-ában meghatározott személyekre terjed ki.
(2) Tárgyi hatály:

a) az Sztv. 63. §-ában meghatározott házi segítségnyújtás,

b) az Sztv. 64. §-ában meghatározott családsegítés, 

c) a Gyvt. 39-40. §-ában meghatározott gyermekjóléti szolgáltatás és szolgálat.
(3) Területi hatály: a rendelet hatálya kiterjed a Sülysáp Környéki Szociális Társulás (a továbbiakban: Társulás) tagtelepüléseinek közigazgatási területére a következők szerint:

a) házi segítségnyújtás vonatkozásában: Kóka, Mende, Sülysáp, Szentlőrinckáta, Tóalmás, Úri,

b) családsegítés vonatkozásában: Dány, Kóka, Mende, Sülysáp, Szentlőrinckáta, Tóalmás, Úri, Valkó vonatkozásában,

c) gyermekjóléti szolgáltatás és szolgálat vonatkozásában: Dány, Kóka, Mende, Sülysáp, Szentlőrinckáta, Tóalmás, Úri, Valkó vonatkozásában.

2. A személyes gondoskodás formái és igénybevétele
2. §

(1) A Társulás a személyes gondoskodás keretében az alábbi szociális és gyermekjóléti alapszolgáltatásokat nyújtja:

a) az Sztv. 63. §-ában meghatározott házi segítségnyújtás,

b) az Sztv. 64. §-ában meghatározott családsegítés, 

c) a Gyvt. 39-40. §-ában meghatározott gyermekjóléti szolgáltatás és szolgálat.
(2) Az (1) bekezdés szerinti ellátásokat a Társulás a fenntartásában működő intézmény, a Sülysáp Környéki Szociális Szolgáltató (székhelye: 2241 Sülysáp, Szent István tér 1.; a továbbiakban: Szolgáltató) útján biztosítja az 1. melléklet szerinti telephelyeken.
(3) A személyes gondoskodást nyújtó ellátások igénybevétele önkéntes. Az ellátások iránti kérelmet a Szolgáltató intézményvezetőjéhez kell benyújtani az erre a célra rendszeresített formanyomtatványon. A kérelem előterjesztésekor mellékelni kell a kérelmezett ellátástípusnak megfelelő, külön jogszabályban előírt, kitöltött formanyomtatványokat és okiratokat.
(4) Az ellátás biztosításáról vagy a kérelem elutasításáról az intézményvezető dönt.
(5) A házi segítségnyújtás igénybevételének megkezdése előtt az ellátást igénylő, illetve törvényes képviselője írásban az ellátási forma szerinti megállapodást köt a Szolgáltatóval. A megállapodás megkötésére az intézményvezető jogosult. A megállapodás kötelező tartalmi elemei:

a) az ellátás nyújtásának helye,
b) az ellátás időtartama,
c) az ellátás tartalma,
d) a személyi térítési díj összege, megfizetésének módja és határideje,
e) a megállapodás megszűnésének esetei.
3. §

A Szolgáltató külön eljárás nélkül biztosítja az ellátást, ha
a) az igénybe vevő önmaga ellátására teljesen képtelen és nincs olyan hozzátartozója, aki ellátásáról gondoskodna,
b) a háziorvos, kezelő orvos szakvéleménye szerint az ellátás soron kívül történő biztosítása szükséges,
c) a rászoruló szociális helyzetében, egészségi állapotában olyan kedvezőtlen változás következett be, ami a gyorsított ellátást igényli.
3. Az ellátás megszüntetésének esetei, módjai
4. §

(1) Az ellátott, illetve törvényes képviselője az ellátás megszüntetését kezdeményezheti az intézményvezetőnél. Az ellátás a felek megegyezése szerinti időpontban, ennek hiányában a megállapodásban foglaltak szerint szűnik meg.

(2) Az intézményvezető megszünteti az ellátást
a) ha az ellátás biztosítása a továbbiakban nem indokolt,
b) ha másik ellátási forma indokolt,
c) a térítési díj megfizetésének két hónapot meghaladó elmaradása esetén,

d) az ellátott halála esetén.

(3) Az ellátás megszüntetésről az intézményvezető írásban értesíti az ellátottat, megjelölve a megszüntetés elleni jogorvoslat lehetőségét. 
(4) Amennyiben az ellátott nem ért egyet az ellátás megszüntetésével az értesítés kézhezvételétől számított nyolc napon belül a Társulás mint fenntartó felé fellebbezéssel élhet, melyet a Szolgáltatónál kell előterjeszteni. A fellebbezésről a Társulási Tanács dönt.  Ilyen esetben az ellátást mindaddig biztosítani kell, amíg a fenntartó vagy a bíróság jogerős és végrehajtható határozatot hoz.
(5) Az ellátás megszüntetésekor a felek elszámolnak a térítési díjat, illetve az esetleges követeléseket, kárigényt illetően, és megállapodnak a személyes használati tárgyak és a megőrzésre átvett értékek, vagyontárgyak elvitelének rendjéről és feltételeiről.

4. Házi segítségnyújtás tartalma
5. §

(1) Házi segítségnyújtás keretében a szolgáltatást igénybe vevő személy saját lakókörnyezetében kell biztosítani az önálló életvitel fenntartása érdekében szükséges ellátást. 

(2) A házi segítségnyújtást a következő személyek vehetik igénybe:

a) azok a rászorulók, akik otthonukban önmaguk ellátására saját erőből nem képesek és róluk nem gondoskodnak,
b) azok a pszichiátriai betegek, fogyatékos személyek, szenvedélybetegek, akik állapotukból adódóan az önálló életvitellel kapcsolatos feladatok ellátásában segítséget igényelnek, de egyébként önmaguk ellátására képesek,
c) egészségi állapotuk miatt rászoruló személyek, akik ezt igénylik,
d) azok, akik a rehabilitációt követően a saját lakókörnyezetükbe történő visszailleszkedés céljából támogatást igényelnek önálló életvitelük fenntartásához.

(3) A házi segítségnyújtás keretében biztosítani kell

a) az alapvető gondozási, ápolási feladatok elvégzését,

b) az önálló életvitel fenntartásában, az ellátott és lakókörnyezete higiéniás körülményeinek megtartásában való közreműködést,

c) a veszélyhelyzetek kialakulásának megelőzésében, illetve azok elhárításában való segítségnyújtást.
(4) A Szolgáltató az ellátásról szociális gondozó útján gondoskodik. A szociális gondozó feladata:

a) a rászoruló személyek otthonukban történő ellátása,
b) az otthoni környezet rendjének biztosítása,
c) az ellátott egészségügyi állapota miatt megkívánt együttműködés a háziorvossal és más orvosi ellátást biztosító egészségügyi szervekkel,
d) a rászoruló étkezésének biztosítása, a szociális étkeztetés igénybevételével.
(5) A gondozási szükséglet nem haladhatja meg a napi 4 órát, ellenkező esetben az ellátásra vonatkozó megállapodás megszűnik.

5. Családsegítés és a gyermekjóléti szolgáltatás tartalma
6. §

(1) A családsegítés a szociális vagy mentálhigiénés problémák, illetve egyéb krízishelyzet miatt segítségre szoruló személyek, családok számára az ilyen helyzethez vezető okok megelőzése, a krízishelyzet megszüntetése, valamint az életvezetési képesség megőrzése céljából nyújtott szolgáltatás.
(2) A gyermekjóléti szolgáltatás olyan, a gyermek érdekeit védő speciális személyes szociális szolgáltatás, amely a szociális munka módszereinek és eszközeinek felhasználásával szolgálja a gyermek testi és lelki egészségének, családban történő nevelkedésének elősegítését, a gyermek veszélyeztetettségének megelőzését és a családjából kiemelt gyermek visszahelyezését.   
6. Az egyes ellátások térítési díjai

7. §

(1) A családsegítés és a gyermekjóléti szolgáltatás térítésmentesen vehető igénybe.

(2) A házi segítségnyújtás térítési díj köteles ellátás, melynek összege 2014. január 1-jétől 370 Ft / gondozási óra. 

(3) A térítési díj megfizetésére kötelezettek, az ingyenes ellátásban részesülők és a kedvezmények körét, valamint az ellátás szabályait az Sztv., a Gyvt. és végrehajtási rendeletei tartalmazzák. A térítési díjak összegére vonatkozó további díjcsökkentés, díjelegendés nem kerül megállapításra.
(4) A személyi térítési díj összegét az intézményvezető állapítja meg az intézményi térítési díj és a kedvezmények, mentességek figyelembe vételével.

7. Záró rendelkezések

8. §
(1) E rendelet …..-n lép hatályba.
(2) A rendeletben nem szabályozott kérdésekben az Sztv., a Gyvt., a személyes gondoskodást nyújtó szociális ellátások térítési díjáról szóló 29/1993. (II. 17.) Korm. rendelet, a személyes gondoskodást nyújtó szociális intézmények szakmai feladatairól és működésük feltételeiről szóló 1/2000. (I. 7.) SzCsM rendelet, a személyes gondoskodást nyújtó szociális ellátások igénybevételéről szóló 9/1999. (XI. 24.) SzCsM rendelet szabályait kell megfelelően alkalmazni.
Sülysáp, 2015…


Horinka László
Tóth Krisztina


polgármester
jegyző

1. melléklet a …/2015. (...)  önkormányzati rendelethez
A Sülysáp Környéki Szociális Szolgáltató telephelyei

2118 Dány, Szabadság u. 8.

2243 Kóka, Kossuth L. u. 23.

2235 Mende, Hősök tere 15.

2241 Sülysáp, Szent István tér 7.

2255 Szentlőrinckáta, Arany J. u. 26.

2252 Tóalmás, Béke u. 18.

2244 Úri, Kossuth L. u. 68.

2114 Valkó, Rákóczi u. 6.

